GPI พื้นฐานแกร่ง
ราคาหุ้นบนกระดาน ณ ปัจจุบัน ของ GPI เริ่มมีสัญญาณซื้อเข้ามาให้เห็น หลังจากราคาหุ้นอ่อนตัวลงลึกแล้ว.... นี่อาจเป็นจังหวะของการเข้าซื้อเก็งกำไรก็ว่าได้
1 ก.พ. 2562

คุณค่าบริษัท
ราคาหุ้นบนกระดาน ณ ปัจจุบัน ของ GPI หรือ บริษัท กรังด์ปรีซ์ อินเตอร์เนชั่นแนล จำกัด (มหาชน) เริ่มมีสัญญาณซื้อเข้ามาให้เห็น หลังจากราคาหุ้นอ่อนตัวลงลึกแล้ว…. นี่อาจเป็นจังหวะของการเข้าซื้อเก็งกำไรก็ว่าได้
ที่สำคัญค่า P/E และค่า P/BV ต่ำมาก โดยค่า P/E อยู่ที่ 8.26 เท่า ส่วนค่า P/BV อยู่ที่ 1.58 เท่า  ซึ่งค่า P/E ต่ำจะทำให้ระยะเวลาของการคืนทุนเร็ว ประกอบกับค่า P/BV ของบริษัทถือว่าต่ำสะท้อนให้เห็นว่านักลงทุนซื้อหุ้นในราคาที่ต่ำจริง ๆ
ส่วนปัจจัยพื้นฐานของ GPI ถือว่ายังแข็งแกร่ง เนื่องจากแค่ช่วงไตรมาส 3/2561 ก็สามารถทำกำไรไปแล้ว 176.45 ล้านบาท ซึ่งมากกว่าหากเทียบกับช่วงทั้งปี 2560 ที่ 140.17 ล้านบาท นั้นก็หมายความว่าปี 2561 GPI จะเติบโตแข็งแกร่ง
ยิ่งไปกว่านั้นเมื่อดูฐานะทางการเงินของบริษัท พบว่า ค่อนข้างแข็งแกร่งมาก เพราะมีสินทรัพย์หมุนเวียนมากถึง 731.19 ล้านบาท เมื่อเทียบกับหนี้สินหมุนเวียนแค่ 56.17 ล้านบาท ได้ค่า CURRENT RATIO อยู่ที่ระดับ 13 เท่า แสดงว่าบริษัทมีสภาพคล่องทางการเงินมากเกินความจำเป็น ซึ่งพร้อมที่จะหาโอกาสในการขยายธุรกิจ
สำคัญไปกว่านั้นปัญหาหนี้สินของบริษัทไม่มีอะไรที่ต้องเป็นห่วง เพราะบริษัทมีหนี้สินรวม 80.53 ล้านบาท เมื่อเทียบกับส่วนของผู้ถือหุ้นที่มีอยู่ 828.36 ล้านบาท ได้ค่า D/E อยู่ที่ระดับ 0.10 เท่า ถือว่าบริษัทปลอดหนี้สิน
นอกจากนี้ธุรกิจของ GPI ยังคงสดใส เพราะได้รุกจัดงาน The 1st Yangon International Motor Show ครั้งแรกที่เมืองย่างกุ้ง ประเทศเมียนมา เมื่อวันที่ 23-27 มกราคม 2562 ตามแผนงานขยายธุรกิจการจัดงานแสดงสินค้าด้านยานยนต์ในภูมิภาคอาเซียน ปรากฏว่าได้รับการตอบรับเป็นที่น่าพอใจทั้งในด้านผู้เข้าชมงานและจากค่ายผู้ประกอบการยานยนต์ที่นำรถรุ่นต่าง ๆ มาจัดแสดงในงานดังกล่าว
อีกทั้งบริษัทเตรียมรุกจัดงาน Yangon International Motor Show ครั้งที่ 2 ต่อทันที โดยวางแผนปรับช่วงเวลาในการจัดงานใหม่เป็นเดือนพฤศจิกายนของทุกปี เนื่องจากเป็นช่วงเวลาที่ประชาชนชาวเมียนมานิยมวางแผนเลือกซื้อรถใหม่ ดังนั้น จึงได้กำหนดจัดงานครั้งต่อไปในเดือนพฤศจิกายน 2562 ซึ่งในเบื้องต้นได้รับความสนใจจากผู้ประกอบการที่ร่วมงานในครั้งแรก และค่ายผู้ผลิตยานยนต์แบรนด์อื่น ๆ ที่แสดงความสนใจเข้าร่วมงานดังกล่าว เนื่องจากได้เห็นรูปแบบการจัดงานและเกิดความมั่นใจ
นอกจากนี้ บริษัทมองเห็นโอกาสขยายธุรกิจด้านอื่น ๆ เพิ่มเติม เนื่องจากได้จดทะเบียนจัดตั้งบริษัทในเครือที่เมียนมาเพื่อรองรับการดำเนินธุรกิจจัดแสดงสินค้าและธุรกิจอื่น ๆ ไว้เรียบร้อยแล้ว โดยพบว่าในปัจจุบันมีตัวแทนจำหน่ายรถในเมียนมาที่เป็นผู้ประกอบการจากประเทศไทย จึงเตรียมรุกธุรกิจรับจัดกิจกรรมส่งเสริมการตลาดให้แก่ค่ายรถยนต์ต่าง ๆ ในเมียนมา อาทิ การรับจัดกิจกรรมทดสอบรถ จัดฝึกอบรมทดสอบการขับขี่รถรุ่นใหม่ ฯลฯ
ดังนั้นจากที่ราคาหุ้น GPI ปรับตัวลงลึกอาจเป็นช่วงโอกาสในการเก็บของถูก เพราะถึงอย่างไร GPI คงมีพื้นฐานแข็งแกร่ง !!!
…
ผู้ถือหุ้นรายใหญ่
รายชื่อกรรมการ